ગુરુ (સિદ્ધાર્થ મલ્હોત્રા) ગોવાનો એક ગુંડો છે, જે દીવાસળી સળગાવવા જેટલી સહજતાથી કોઈનું મર્ડર કરી નાખે એવો ક્રૂર છે. ત્યાં જ તેની જિંદગીમાં આઈશા (શ્રદ્ધા કપૂર)ની એન્ટ્રી થાય છે. એકદમ ક્યુટ અને નર્દિોષ એવી આઈશા ‘જબ વી મેટ’ની કરીના, ‘લગે રહો મુન્નાભાઈ’ની વિદ્યા બાલન અને ‘ગજની’ની અસિનનું કૉમ્બિનેશન છે; પરંતુ બિચારી એક અસાધ્ય બીમારીથી પીડાઈ રહી છે એને કારણે તેના હાથમાં હવે મુઠ્ઠીભર દિવસો જ બચ્યા છે. બાકી રહેલા દિવસોને દિલથી જીવી લેવા માટે આઈશાએ પોતાની ઇચ્છાઓનું એક બકેટ-લિસ્ટ બનાવ્યું છે, જેને તે વન બાય વન પૂરી કરી રહી છે. બન્ને વચ્ચે પ્રેમનું ઝરણું ફૂટી નીકળે છે અને વિલન જેવા ગુરુની અંદર રહેલો હીરો બહાર આવવા માંડે છે.